ועדת הפנים ואיכות הסביבה, כנסת 16, פרוטוקול מספר 281, 2004-08-09 13:00

יורי שטרן: צהריים טובים.

יורי שטרן: אני אפתח את הישיבה הזאת של ועדת הפנים ואיכות הסביבה של הכנסת, אני מניח שיצטרפו אלינו עוד חברי כנסת וסגן השר לבטחון פנים חבר הכנסת יעקב אדרי שהיה אמור להיות שותף לנו בישיבה בגלל הלוח שלו הוא לא הגיע לישיבה, הוא הגיע לאשקלון שעתיים לפנינו והוא קיים פגישה עם המשפחה שהתלוננה על אלימות.

יורי שטרן: זאת לא תופעה מקומית של אשקלון ולא רק לכיש ולא רק פיקוד הדרום, להיפך, כשמשה קראדי היה מפקד המחוז הוא התחיל סדרה שלמה של פעילויות שבאו ליצור תקשורת טובה יותר והבנה הדדית בין משטרת ישראל לבין אוכלוסיית עולי ברית המועצות.

יורי שטרן: אני מקווה מאוד שתחת התפקיד החדש שלו המשטרה אכן תבדוק את עצמה.

יורי שטרן: אני לא מדבר במישור הזה של חקירות, חקירות מח"ש יעשה את זה, אבל המשטרה צריכה לבדוק את עצמה, היא צריכה לדאוג לכך שהתופעות האלה לא תהיינה יותר ואני מקווה שאלה שאשמים בכך ימצאו את עצמם מהר מאוד מחוץ לשורות המשטרה ואפילו אולי מאחורי הסורגים, אני מקווה גם שהאזרחים יקבלו פיצוי, עד כה זה לא קרה, רק דרך בתי משפט, המשטרה לא התנדבה אף פעם להכיר בעבירה שנעשתה ולפצות.

יורי שטרן: במקביל לזה אנחנו יודעים איך לעשות פעילות הסברה מתאימה בקרב העולים שגם הם יבינו מה זה להתנגד לצו, אבל הם צריכים קודם להבין מה דורשים מהם ובהרבה מקרים זה מתחיל מכך שאדם לא מבין מה רוצים ממנו כי הוא לא יודע את השפה והמשטרה לא דאגה ליצור איזה שהיא מערכת של תרגום, אז אנחנו רוצים שגם אוכלוסיית העולים תלמד יותר מה החובות שלה, מה ההתנהגות הנאותה שלה מול השוטר שבא או עוצר אותם ברחוב לבדיקה או משהו, אנחנו חיים במדינה מוכת טרור ואנחנו צריכים לכבד את השוטרים ולתת להם הסמכויות, זה ללא ספק חלק מההסברה שצריכה להתבצע לציבור העולים.

יורי שטרן: אני רוצה להודות למשטרת אשקלון ולמרחב לכיש על כך שמיד הגיבו בחיוב להצעה החריגה הזאת לקיים את ישיבת ועדת הכנסת בתחנת משטרה ואני חושב שזה תקדים ראשון מסוגו בתולדות הכנסת.

ניסים מור: ברוכים הבאים.

ניסים מור: כשנשמע את הדברים נוכל להגיב, עכשיו אין טעם להגיב כי לא שמענו כלום.

ניסים מור: תודה.

מרינה סולודקין: משה קראדי לא הגיע?

קריאה: המפכ"ל לא הגיע.

יורי שטרן: אני דיווחתי לו, אמרתי שלו שאנחנו רוצים שגם הפיקוד הארצי יהיה, אבל קודם כל היה לנו חשוב להגיע למקום.

ניסים מור: אני אציג את החבר'ה שלנו.

ניסים מור: אני מור מפקד מרחב לכיש, איתן מפקד תחנת אשקלון, גל היא קצינת הנוער של המרחב, בלה היא קצינת שיטור קהילתי, ולימור היא קצינת שותפויות של המחוז, אתם פגשתם אותה באירוע בחוף אשקלון וגם במפגשים שעשינו כאן עם מרכז הקליטה ביחד עם העולים.

ניסים מור: זה מבחינתנו ונשמח לשמוע את חברי הכנסת.

יורי שטרן: חברי הכנסת שהגיעו מחברי ועדת הפנים, חבר הכנסת ניסן סלומינסקי, חבר הכנסת מיכאל גורלובסקי, והצטרפו אלינו שני חברים שהם גם מתוך הענין הם פעילים מאוד בתחום הזה והם גם חברים בועדת עליה וקליטה שרצתה לדון בזה ויושב-ראש הועדה קולט אביטל היתה אמורה להיות איתנו, קבעו לה פגישות שהיא לא ידעה עליהם ואשקלון אמנם עיר ואם בישראל אבל עדיין לא ממש ליד מקומות המפגש הרגילים של חברי הכנסת, אז היא לא הספיקה לבוא.

יורי שטרן: יגאל יאסינוב ומרינה סולודקין שהיא כתושבת העיר בוודאי מוכרת לכם והיא בין הראשונים בכנסת שהעלתה את הנושא הזה בזמנו לפני הרבה שנים לסדר היום ואי אפשר להגיד שהשנים האלה גרמו לשיפור משמעותי במצב.

איציק ספוקולניק: אני תושב אשקלון, אני יושב-ראש שכונת נווה הדרים, נווה דקלים, השכונות שנמצאים שם רוב העולים החדשים באשקלון.

איציק ספוקולניק: אני גם הייתי עד לאירוע וגם הייתי זה שנתקף על-ידי שוטר.

איציק ספוקולניק: יש לי כמה כובעים וגם יש לי עיתון ברוסית באשקלון.

יורי שטרן: לי דיווחו אחרי האירוע שאיציק היה שם בתוך הסיפור והוא אמר שקודם כשהוא שמע על המקרים האלה הוא לא האמין להם אף פעם, והפעם יצא לו להיות בתוך החויה הלא נעימה הזאת.

יורי זמושיק: אני חבר מועצת עיריית אשקלון.

יורי זמושיק: לשעבר סגן ראש העיר.

יורי זמושיק: לצערי הרב אני משתתף בעניינים החמורים האלה כבר שנים, יותר מעשר שנים, וכל תולדות אשקלון בענין הזה נמצא אצלי בראש לצערי הרב.

יורי זמושיק: אם צריך עובדות נכונות ניתן לפנות אלי.

יורי שטרן: יורי ארגן פה הפגנה ענקית נגד אלימות השוטרים שהיתה מין נקודת מפנה, היא שודרה בכל הרשתות ואז כתוצאה מהפעילות שלו והתמיכה שהוא קיבל מאיתנו בין היתר, היה שינוי לטובה שאנחנו לא יודעים מה קרה איתו אחר כך.

איבט הרמן: אני חבר מועצה ומשתתף בכל פעולה כמו זאת של היום וגם עוזר לעולים ורוצה שהכל יהיה בסדר בעיר, שלא נגיע לאלימות.

סופיה ביריים: אני חברת מועצת העיר ויושבת-ראש ועדת עליה וקליטה.

סופיה ביריים: ביקרנו אצל האדם הנפגע בבית החולים, דיברנו איתו ואני חושבת שחוץ מהפגנות חברי המועצה יכולים לעשות הרבה.

סופיה ביריים: אנחנו בענין עד הסוף, שלא יקרה שוב דבר כזה.

סופיה ביריים: צר שלא נמצא האשם באירוע, וצר לי יותר שזה תמיד קורה באשקלון.

יורי שטרן: מר קוסלבסקי הוא דובר הסיעה שלנו.

יורי שטרן: כששואלים אותי למה באשקלון יש כל כך הרבה מקרים, אז אני אומר שאני לא יודע אם זה יותר מקרים באשקלון מאשר במקומות אחרים או שיש פה תודות לולדימיר אינדיקט יותר דיווח, אז זה כמו כל דיווח על פשיעה שאי אפשר לדעת אם הפשיעה עלתה או הדיווח השתפר.

יורי שטרן: אבל מה שולדימיר אינדיקט עושה במשך שנים רבות זה באמת עזר לנו בכנסת לקבל הרבה מאוד חומר ולהתחיל לדון בנושא הזה בצורה מנומקת ויסודית.

טטיאנה חולודקוב: אני דוברת של התנועה הציבורית "גדוד העליה" וגם מרכזת פרוייקט ארצי בשיתוף פעולה עם משטרת ישראל.

טטיאנה חולודקוב: אנחנו מכירים די טוב את המצב פה באשקלון ויש קבוצה משלנו שפעילה פה ובאנו עם הצעות מסויימות.

מרק גלאי: אני אחראי על גיוס המתנדבים בעמותת "גדוד העליה".

עו"ד בוייקו: אני יושב-ראש הועד למען דמוקרטיה וזכויות אדם.

עו"ד בוייקו: אני חוקר תופעה של אלימות משטרתית במסגרת פעילות העמותה, לצורך כך אנחנו נעזרים בנסיון של משטרת ארצות הברית.

עו"ד בוייקו: נפגשתי היום עם כמה קרבנות, שמעתי עדויות רבות, שני אנשים ללא הכרה.

שוש נזדיאן: אני נציגת הנהלת בתי המשפט, המזכירה הראשית של בית המשפט כאן באשקלון.

יורי שטרן: ביקשתי ממשרד המשפטים וממח"ש לשלוח את נציגיהם והם משום מה החליטו שזה לא עניינים, דבר שהוא לכשעצמו הפרה של תקנון הכנסת והחוק.

יורי שטרן: זה דבר מזעזע לכשעצמו.

עו"ד בוייקו: למעשה אנחנו אספנו חומר שהוא ראיות לכאורה, כמובן אנחנו מדברים על האשמות לכאורה, פה זה לא חקירה ולא היה בית משפט.

עו"ד בוייקו: נפגשנו ודיברנו היום עם הקורבנות.

עו"ד בוייקו: המקרה מזעזע, שני אנשים ללא הכרה נתקבלו לחדר מיון בית החולים.

עו"ד בוייקו: דיברתי היום עם מר יעקב אדרי, אני שמח מאוד שיש כוונות לחקור את המקרה ולגלות את האמת אבל חשוב שהענין הזה לא ימות איפה שהוא בחדרי חדרים במשטרה, כי אנחנו לא ניתן יד לזה, כי במקרה כל כך מזעזע צריך להוציא את זה החוצה.

עו"ד בוייקו: מה שאנחנו מבקשים, לשתף אותנו גם בחקירות במידת האפשר כמובן, במסגרת החוק, אנחנו צריכים כמה שיותר פרטים.

עו"ד בוייקו: יחד עם זאת גם ללא שיתוף פעולה אנחנו נפעל בכוחות עצמנו, נפעל במישור האזרחי - -

יורי שטרן: תתאר את המצבים שאתה נתקלת בהם, יש לך הרבה תלונות אז תן איזה שהיא תמונה איך שהיא נראית בעינך, של התופעות, על מה אנחנו מדברים, מה המקרים הכי מזעזעים.

מרינה סולודקין: יש לי 14 עדויות כתובות.

עו"ד בוייקו: בעמותה שלנו, בועד למען דמוקרטיה וזכויות האדם התקבלו 120 מקרים של אלימות משטרתית, לא רק באשקלון כמובן, בכל הארץ.

יורי שטרן: תוך כמה זמן?

עו"ד בוייקו: זה תוך חמש שנים.

עו"ד בוייקו: בכל הארץ.

עו"ד בוייקו: זה לא אומר כלום, אשקלון ככל הנראה זה יותר חשיפה וזה לא אומר שבאשקלון המצב גרוע.

עו"ד בוייקו: זה מה שידוע לי.

עו"ד בוייקו: מנסיון שלנו שאנחנו נתקלים בבעיות יומיומיות זה אדישות לגמרי בחקירות, אין לי נסיון ואני לא יודע מה קורה במחלקת חקירות שוטרים בתוך המשטרה.

עו"ד בוייקו: כשאנחנו מקבלים החלטה של מח"ש שתיק נסגר מחוסר ענין לציבור בטרם התקיים המשפט זה לא מובן.

עו"ד בוייקו: אם אנחנו נשתף פעולה ונגיע לתוצאה אנחנו נשמח.

יורי שטרן: יש לך 120-130 מקרים, אתה יכול לתאר את התופעות המרכזיות?

עו"ד בוייקו: התופעה המרכזית, השימוש בכוח מופרז נגד אזרחים.

עו"ד בוייקו: כל המקרים האלה פורטו בספר.

יורי שטרן: לספר הזה עדיין לא קיבלנו תגובה, כבר שלחתי את זה פעמיים למפכ"ל הקודם.

עו"ד בוייקו: זה המצב הנוכחי.

קריאה: אתה יכול להבחין שזה דווקא לעליה מברית המועצות או שזה אלימות כוללת של המשטרה לאזרחים?

עו"ד בוייקו: אזרחים, אני לא הייתי מגדיר שזה נגד - -

יורי שטרן: אבל אתם מקבלים את תלונות העולים בדרך כלל.

קריאה: ה-120 זה רק על עולי ברית המועצות או בכלל?

עו"ד בוייקו: לאוו דווקא רוסים.

קריאה: זאת אומרת בסך הכל תלונות על אלימות, 120.

עו"ד בוייקו: רובם עולים חדשים כי יש בעיות ספציפיות של עולים, חסרי שפה, התמצאות במדינה, זה מובן.

יורי שטרן: מה מאפיין את האירוע?

יורי שטרן: למשל מהתלונות שאני מקבל אני רואה שהרבה פעמים זה מתחיל מכך שאדם התבקש לעשות משהו בעברית, הוא לא ידוע עברית ואז מתחילות המכות.

עו"ד בוייקו: במשפטים הפליליים, במשפט כשאני חוקר שוטרים אז אומרים לנו, אנחנו למדנו בקורס כך וכך, יש לנו ככה קורסים, אז ככל הנראה לימדו אותם לא ברמה שמספיקה, הרמה המקצועית של השוטרים בשטח נמוכה ביותר, זאת המסקנה.

יורי שטרן: המקרים האלה הם גם על רקע גזעני או סתם תקריות?

עו"ד בוייקו: אני לא הייתי אומר את זה, אני נזהר לומר את זה, יש לנו חשד לזה.

עו"ד בוייקו: אם אנחנו נמצא בסיס אני מבטיח שאנחנו נחשוף את זה.

עו"ד בוייקו: בינתיים אני לא יכול.

יורי זמושיק: אתה שאלת מה הבעיה עם העברית, במקרה הזה יש הרבה בעיות שמביאות לצרות כאלה.

יורי זמושיק: קודם כל שלחו את העיקול לאותו מקום, לאותו בן אדם.

יורי שטרן: זאת אומרת שזה מתחיל מאיזה שהיא רשלנות במשטרה עצמה.

יורי זמושיק: לא, של ההוצאה לפועל.

יורי זמושיק: איתן, אתה זוכר שאתה אמרת שאתה בדקת, שהם בדקו את המסמכים, השוטרים שלך, והמסמכים נכונים, אבל אני בדקתי אחרי זה והם לא נכונים.

יורי זמושיק: אני לא רוצה להתווכח אני רק רוצה לדייק.

יורי זמושיק: דבר פשוט לגמרי, את רוזניצקי?

יורי זמושיק: נכון, שהיא סופה במקום לאוניד אף אחד לא שאל.

יורי זמושיק: זה דבר הכי חשוב, זה החוק.

יגאל יאסינוב: אין פה ענין של חוק, פשוט הוצאה לפועל עברו על תקנות ברורות שיש, שהם חייבים להגיע, להזדהות ולבדוק את הבן אדם האם זה אותו בן אדם או לא.

יורי זמושיק: זה נכון.

יורי זמושיק: אני רוצה לציין דבר חשוב ביותר, לא יכול להיות בתפקיד הזה שיעבדו בקבלנות, אני בטוח בזה, בגלל שבדקתי מה מקבלים קבלני ההוצאה לפועל, הם מקבלים פחות אם הם לא לקחו את הרכוש, אם לקחו את הרכוש הם מקבלים יותר.

יורי זמושיק: זה בעיה בנהלים.

יורי זמושיק: אבל במשטרה קיים אותו מצב.

יורי זמושיק: שאלתי את אדרי, הוא אל ידע בדיוק, אני רוצה לשאול אתכם.

יורי זמושיק: אחד מעורכי הדין סיפר לי שכאילו אם ההוצאה לפועל פונה למשטרה אין זכות לנצל את השוטרים שעובדים עכשיו, רק מי שלא עובד.

קריאה: לא, יש נוהל מסודר.

יורי זמושיק: אני רוצה לספר משהו.

יורי זמושיק: ארבעה אנשים, שניים מההוצאה לפועל ושני שוטרים, שוטר ושוטרת, באו לבית ולקחו את הטלויזיה.

יורי זמושיק: בא הבן של סופה, לאוניד רוזניצקי, וכל העדים אומרים אותו דבר, שהוא ביקש להסביר שזה עליו ואל עליהם, אבל השוטר לא רצה לשמוע, יש עדים שאומרים שהוא לא תקף את השוטר, השוטר לקח את האזיקים ובמקרה נתן לעצמו מכה על היד.

יורי שטרן: את זה צריך לבדוק.

יורי זמושיק: אחרי שלקחו את לאוניד והרביצו לו גם ברכב וגם במשטרה, המשיכו להרביץ לכל השכנים, שם היה כתוב הכל, נשים וזקנים, היה גבר אחד, אלכס שצעק כל הזמן בלי ידיים, הרביצו גם לו.

יורי זמושיק: הרביצו לכל השכנים, לכל החצר, זאת הבעיה.

יורי זמושיק: ילדים שראו הכל אמרו, אנחנו חשבנו שאלה ערבים, אחר כך הם אמרו, אנחנו מפחדים מהמשטרה, אנחנו לא אוהבים את המשטרה, אנחנו לא רוצים לראות את המשטרה.

יורי זמושיק: זה העתיד שלנו.

יורי זמושיק: בניתוח כל המקרים האלה עולה אותו תסריט, קודם כל תופסים את האנשים, שימוש מופרז בכוח של השוטרים, זה תמיד ככה ומאשימים אחר כך את האנשים שהם כאילו תקפו את השוטרים, זה אותו תסריט בכל המקרים.

יורי זמושיק: אני חושב שהסיבה העיקרית לענין הזה זה שלא נותנים עונש לשוטרים על ההתנהגות הזאת.

יורי שטרן: אני חושב שהעבודה של מח"ש בקטעים האלה לפחות היא מתחת לכל ביקורת, גם בהתכתבות איתי כחבר כנסת, יושב-ראש ועדת הפנים, קצב התגובה וטיב התגובות זה פשוט מזעזע ואנחנו נקיים איתם בירור מאוד יסודי.

יורי שטרן: אני מקווה שהפרקליט החדש גם יעזור לנו.

יורי זמושיק: אני רוצה להגיד כל הכבוד לאיתן גדסי, בימים האחרונים הוא עשה מה שצריך, כל הכבוד לך איתן, אבל אחר כך אני לא מרוצה מהתגובות שלך בעיתונים שהשוטרים צודקים.

מרינה סולודקין: קשה לי להתחיל בגלל שהסיפור מאוד ארוך.

מרינה סולודקין: מתחילת שנות ה-90 יש מקרים באשקלון וקורים פעם בשנה, פעם בשנתיים, שיש מקרה של שימוש בכוח מוגזם של המשטרה נגד אזרחים לא חמושים.

מרינה סולודקין: אנחנו כאן למדנו הרבה דברים בנושא של דמוקרטיה ישראלית על המקרים האלה.

מרינה סולודקין: המקרה עם משפחת כץ מאוד דומה למקרה של משפחת רודניצקי.

מרינה סולודקין: זה קרה לפני שמונה שנים, שנתיים היה בית משפט, אנחנו כאן כל ארגוני העולים וכל הארגונים בארץ עמדנו על הגנת משפחת כץ בגלל שזה גם היה מקרה של הוצאה לפועל וגם נתנו מכות רצח לזוג אנשים לא צעירים וגם היה נסיון להפוך את קורבנות האלימות של המשטרה לנאשמים.

מרינה סולודקין: הפרשה נגמרה ב-98 ואחרי שש שנים אנחנו באותו מצב עם משפחת רודניצקי.

מרינה סולודקין: גב' רודניצקי היא ילידת שנת 1935 וכשאומרים לי שהיא נתנה מכות לשוטר, זה קצת לא מסתדר.

מרינה סולודקין: יש לי 14 עדויות גם של כל משפחת רודניצקי ושל אחרים, עדויות על המקרה הזה, זה היה קרב שהמשטרה נתנה מכות לאנשים ששכבו על האספלט, מכות בראש ובמקומות אחרים ואנשים לא ראו דבר כזה גם לא בברית המועצות.

מרינה סולודקין: העד שנתנו לו מכות, ששם משפחות זייקן, שזה ברוסית שפן קטן, כשהוא הגיע למשטרה והתחילו לדבר איתו, כל הזמן צחקו וקראו לו זין, היה להם מאוד מצחיק ששמו הוא זייקין אז קראו לו זין.

מרינה סולודקין: וזה כתוב בכמה עדויות.

מרינה סולודקין: אני חושבת שאנחנו ביחד צריכים להתמודד יחד עם המשטרה, בתופעה, ואין מקום לגזענות במדינת ישראל, ההבדלה הזאת בין מזרחיים אשכנזים ורוסים היא מיותרת, אבל אם יש דבר כזה אנחנו צריכים לומר את זה, לשים את זה על השולחן ולהתמודד.

מרינה סולודקין: לא כל המשטרה היא כזאת, אני לא מקבלת תלונות ממחוז מרכז, אני מקבלת ממחוז דרום.

מיכאל גורלובסקי: יש לי שתי שאלות קצרות למפקד המרחב.

מיכאל גורלובסקי: מה היתה הבעיה לעשות את הישיבה הזאת בנוכחות התקשורת?

ניסים מור: אנחנו מבצעים הנחיות.

מיכאל גורלובסקי: יש לך הנחיה שהישיבות יהיו ללא תקשורת?

ניסים מור: כן.

ניסים מור: גם דיברתי עם יושב-ראש הועדה על זה.

מיכאל גורלובסקי: אם אנחנו עושים את ישיבת ועדת הפנים מתחת לקורת גג זאת - -

ניסים מור: דרך אגב, יושב-ראש הועדה האריך בדברים בפתיחה ורוב הדברים כבר נאמרו.

מיכאל גורלובסקי: השאלה השניה, יושב פה איתנו מר כץ, אם היה פה סיפור, שאני אישית לא מכיר אותו, אני שמעתי עליו, אני לא מכיר אותו בפרטים, אני רוצה לקבל תשובות.

מיכאל גורלובסקי: אני לא בא בטענות ואני ממש לא רוצה שמישהו מהשוטרים הנכבדים שנמצאים פה בחדר ירגיש שיש לי משהו אישי נגד המשטרה, אבל אני לא מסתיר מהחברים שיושבים ממול שממש קשה לי לשבת פה.

מיכאל גורלובסקי: קשה לי לשבת פה מסיבות מאוד מסויימות, מאוד ברורות ואולי חלקית אישיות.

מיכאל גורלובסקי: היום מישהו אמר לי ועוד בציניות, וממש צר לי לציין את זה, שכל פעם כשיש חקירה כזאת או אחרת מיד יש הדלפות מהמשטרה, התקשורת והמשטרה עובדים ממש ביחד.

מיכאל גורלובסקי: אנחנו ידועים על זה, אנחנו דיברנו על זה, בועדת הפנים אנחנו דנו על זה, פה קיים בדיוק אותו קשר, אבל במקרה הזה קשר שתיקה.

מיכאל גורלובסקי: כל מה שאני אומר זה דברים רטוריים משום שאף אחד מהשוטרים שיושבים ממול לא יכול לענות על השאלות שאני שואל, כי זה ממש לא עניינם.

איציק ספוקולניק: יעקב אדרי שאל היום מתי היה האירוע?

מיכאל גורלובסקי: גם אני לא יודע פרטים מסיבה אחת פשוטה, מאיפה חברי כנסת יודעים פרטים על כל אירוע כזה או אחר במדינת ישראל, מהתקשורת, כמו כולם.

מיכאל גורלובסקי: אז עם ישראל לא יודע שזה קרה, אנחנו במקרה, אני התראיינתי בערוץ 9 ושמעתי שם בכותרות שהיה אירוע כזה.

מיכאל גורלובסקי: אז מצד אחד אני רותח ומצד שני צר לי להגיד אבל אני חייב להגיד, אני חושב שהישיבה פה מיותרת הבוקר, כי אנחנו לא פונים לגוף הנכון שיכול לענות על השאלות שלנו.

מיכאל גורלובסקי: יש ביטוי יפה וגם נכון, הדג מסריח מהראש, השוטרים הנכבדים שיושבים מולנו לא יכולים לענות לנו.

מיכאל גורלובסקי: אני אישית פניתי לפני כחצי שנה למפכ"ל המשטרה עם שאלות תקציביות, עד היום לא קיבלתי תשובות והוא גם התחלף מאז.

מיכאל גורלובסקי: אתה הזמנת לפה את נציגי מח"ש, הם לא הגיעו, הם לא רואים אותך ממטר.

מיכאל גורלובסקי: אז מה אנחנו עושים פה בכלל, אין לנו פה מישהו שיכול לענות לנו על השאלות שלנו.

מיכאל גורלובסקי: אני הגשתי תלונה לפני כשנה למשטרה, נכנסתי למשרד האוצר לפגישה עם שר האוצר, בהפגנה שהיתה אז מישהו צרח לי רוסי מסריח, עוד רוסי הגיע, גנבו לנו את המדינה וכו', לכלוך נוראי ודברי גזענות פשוט מגעילים.

מיכאל גורלובסקי: הגשתי תלונה למשטרה, מה עשתה משטרת ישראל בירושלים, אני אומרת זה לפרוטוקול, אני קיבלתי אחרי שבועיים או שלושה מכתב שסגרו את התיק מחוסר ענין לציבור.

מיכאל גורלובסקי: אם זה חוסר ענין לציבור שחבר כנסת ישראל במקרה ממוצא רוסי מקבל כאלה דברים בפרצוף, והמשטרה כתבה שאין בזה ענין לציבור, אז מה אנחנו עושים פה.

יגאל יאסינוב: קודם כל אני רוצה לברך את המפקד החדש, אתה נכנסת לתפקיד וקיבלת בום.

יגאל יאסינוב: אני מקווה שמזה אתה תשכיל לעשות שינוי דרמטי פה באיזור שלך ואני מקווה שתצליח בזה.

יגאל יאסינוב: וטוב שרק נכנסת, כי יש לך עכשיו את כל האפשרות לנקות את הבית ולעשות בדק בית, כי אתה לא מחוייב, אתה לא היית מעורב בזה, אתה איש חדש.

יגאל יאסינוב: אנחנו שמענו שאין מאפיה רוסית ואני גאה בכך שלפחות הדבר הזה ירד מכם.

יגאל יאסינוב: אהרונישקי הודיע שאין מאפיה רוסית, בשם המשטרה.

יגאל יאסינוב: אז יש לכם כוח עכשיו לטפל בבעיות במשטרה.

יורי שטרן: אני חושב שמיכאל צודק כשהוא אומר שגם אם הם היו מגיעים למקום הנכון זה לא היה עוזר.

יגאל יאסינוב: אני רוצה לדעת האם המשטרה פתחה תיק נגד אותם עובדי הוצאה לפועל שנכנסו לדירה לא לפי החוק, שחדרו לשטח פרטי של אותה משפחה שנפגעה ופגעו בשם הטוב של המשפחה וזה עבירה פלילית.

יגאל יאסינוב: אני רוצה לדעת האם פתחתם תיק נגד עובדי ההוצאה לפועל, ואם לא, אז אני מבקש לראות את ההודעה שלי כפניה למשטרה ובקשה לפתוח את התיק הזה.

יגאל יאסינוב: הדבר הנוסף שאני רוצה לדעת זה מה אתם מנסים לעשות פה באשקלון על מנת להחזיר למשטרה את היחס החם מאהבה ולא חם משנאה.

ניסן סלומינסקי: הדברים שנשמעו הם דברים קשים מאוד, אני הייתי רוצה לומר את דברי אחרי שנשמע את המשטרה כי אני בינתיים שמעתי רק צד אחד.

ניסן סלומינסקי: רק לצורך הדברים שלכם הייתי אומר שיש כאן שלושה מישורים ושלא נתבלבל בין שלושתם, יש מקרה ספציפי של מעשה שנעשה שאני מניח שבגין זה אם חומרתו שיכולה להיות אני לא חושב שועדת הפנים היתה מטריחה את עצמה לבוא לפה ואני מניח שזה גם בבדיקה של מח"ש.

ניסן סלומינסקי: מישור שני זה מישור כולל של אלימות המשטרה, אם יש או לא.

ניסן סלומינסקי: נניח אתה יכול לייצג גם מגזרים אחרים שטענו במשך הרבה זמן על אלימות של המשטרה וגם היה הרבה דיונים בועדת הפנים, אבל גם זה, זה מישור שהוא כן של ועדת הפנים אבל אל פה.

ניסן סלומינסקי: זה ועדת הפנים שדנה ודנה כל פעם בהיבט אחר, ויש את המישור השלישי האם יש במשטרה מה שנקרא אלימות מיוחדת בנושא של העולים מברית המועצות או יחס מיוחד או דבר אחר שאני מניח שזאת היתה התחושה של יושב-ראש הועדה ושל חברי הועדה ואחרים שהצטרפו, שיכול להיות שיש דבר כזה שאולי בא לידי ביטוי יותר באשקלון ובגין זה הטריחה הועדה את עצמה.

ניסן סלומינסקי: אז אלה שלושה מישורים ואני הייתי מציע שנדבר אחרי שנשמע אתכם, בעיקר בהקשר של הנושא השלישי.

איציק ספוקולניק: האמת שבא לי להגן על המשטרה חרי כל ההתקפה הזאת, אבל היות ואני עד ראיה וגם קיבלתי את האגרוף שלי אז אני לא יכול להגן.

איציק ספוקולניק: אני פשוט אספר בקצרה, אני גר מול אותו בנין שכל האירוע הזה התבצע, בחלק האחורי, ואני ואשתי והילד שלי שמענו קצת רעש של קשישה צועקת ושוטרים, אחר כך באו שוטרים, אנשים רעש והמולה על הכביש, יש כביש קטן בכניסה לשכונה שלנו, לחצר.

איציק ספוקולניק: יצאנו החוצה לחלון ומה שראינו זה משהו אכזרי כזה, ששלושה ארבעה שוטרים ושוטרת מכים אזרח ששוכב על הרצפה והתברר לי בכלל שהוא היה כבול, הוא שוכב לא עושה כלום ובועטים בו בכל חלקי גופו.

איציק ספוקולניק: התברר שהוא היה באזיקים, את זה אשתי ראתה, אני כנראה לא שמתי לב.

איציק ספוקולניק: נדהמנו, לא האמנו שאנחנו רואים מחזה כזה במדינת ישראל.

יורי שטרן: אני רוצה לשאול את עורך הדין, אפשר להגיש תלונה ישירות למשטרה מבלי לחכות למח"ש?

עו"ד בוייקו: כמובן.

איציק ספוקולניק: ניגשתי לרכב, ביקשתי את הפרטים שלו כי אני ידוע שהחוק אומר שאפשר לקחת פרטים מכל שוטר, בעקבות זה קיבלתי קללה עסיסית, לא הגבתי ונגשתי למשטרה, הגשתי את כל התלונות, הפצועים נשארו עוד איזה שעה בחקירות עד שביקשנו ממפקד המשטרה גדסי, שאני רוצה לשבח אותו על הטיפול שלו, ביקשנו ממנו לקחת אותם לטיפול, הוא ירד למטה, נתן הוראה ולקחו אותם.

איציק ספוקולניק: זה גם לא בסדר שבן אדם פצוע לא לוקחים אותו לטיפול אלא חוקרים אותו במצבו הוא כולל אותה קשישה שאנחנו מדברים עליה ששכבה שם מעולפת ואת אף אחד זה לא עניין.

יורי שטרן: למשטרה יש כנראה עודף כוחות, לפי הסיפור הזה יש לכם יותר מדי שוטרים, אנחנו נדאג לקצץ.

יורי שטרן: או שהעיר הזאת שקטה ואין בה פשע אז אתם מיותרים פה.

איציק ספוקולניק: בסוף שחררו אותם, אבל הכוח הזה ששמר על אותם פצועים, אני רוצה להגיד שכולם שכנים שלי, עד כמה שאני מכיר אותם זה אנשים קשי יום, לא עבריינים ועד כמה שאני יודע הם לא הסתבכו עם המשטרה, לפחות אלה שאני מכיר.

יורי זמושיק: אבל באותו זמן, באותה עיר, כמה שעות אחרי זה הרביצו לחייל, רצו לקחת ממנו את הנשק, בלשים של המשטרה הרביצו לו, אולי בגלל שהוא דיבר ברוסית.

יורי שטרן: שאל חבר הכנסת גורלובסקי למה אנחנו יושבים פה ולא מול דרג יותר בכיר, הדבר הזה הועלה כבר במפגש שלי עם המפכ"ל ביום חמישי ויעלה גם בהמשך.

יורי שטרן: אבל אני לא מוכן לקבל את השיטה הזאת שרק מלמעלה, אתם פה יש לכם הרבה מאוד סמכויות, יש לכם אחריות מאוד כבדה על מה שקורה פה בעיר ובאיזור ומה שלא יהיה ברמה של מפכ"ל וכו', אין שום סיבה לא לראות את המציאות הזאת ולא לשאוף לתקן אותה.

יורי שטרן: והדברים שעולים פה, אני לא יודע אם אתם מרגישים, אבל כמות הזעם שבתוכנו, כולל אותי, היא איומה, אנחנו מגיעים לנקודה שמתחילים לשנוא את המשטרה, זאת אמירה מאוד קשה.

יורי שטרן: לא בגלל שיש חריגים, חריגים יש בכל מערכת, אבל אף פעם, בכל החקירות האלה שעשינו, בכל המקרים האלה שהעלינו, אף פעם לא הגענו לשום ענישה, לשום לקיחת אחריות, לשום תיקון וזה מתחיל מהדברים הקטנים שאני מאוד מבקש לדעת תשובה עליהם, כמו האם בכלל השוטרים התנהגו כמו שצריך כמלווים את ההוצאה לפועל, האם הם היו צריכים להיות כל כך פעילים, האם הם היו צריכים להיות חיל הפורצים לדירה, האם הם היו צריכים לקחת את הכתובת הזאת מבלי לבדוק אותה וכו'.

יורי שטרן: הגסות של השוטרים, הקללות האלה, הסגנון, שזה דבר שעולה לאורך כל הדרך, ההתייחסות לאמירות גזעניות, מה אתם עושים כשאתם מקבלים תלונה ששוטר התבטא כך וכך, איזה בירור אתם עושים, זה הרי לא ענין של מח"ש.

יורי שטרן: פה לא לוקחים מכם שום סמכות בלעשות את הבירורים האלה ולנקוט בצעדים משמעתיים כאשר זה קורה.

יורי שטרן: אני מבקש לדעת, מה מכל הסוגיה הסבוכה הזאת, מה בידיים שלכם לחקור ולעשות בירורים ולנקוט בצעדים ומה באופן סגור הרמטי עובר למח"ש ובזה אתם לא יכולים לגעת כל עוד זה לא הסתמן.

יורי שטרן: והיתה פה שאלה ששאל יגאל יאסינוב, מה אתם מנסים לעשות כדי להחזיר את האמון, את היחס, אבל זה כמובן תוצאה מכל השאלות כולל שאלות שהוא שאל על זמינות האנשים דוברי רוסית אצלכם במוקד, אצל החוקרים התורניים וכו'.

ניסים מור: קודם כל אני מברך את חברי הועדה המכובדת בברוכים הבאים, ההתכנסות של הועדה היא מחזה נדיר, בטח עוד ידובר על הענין ויסופר הרבה על הענין.

יגאל יאסינוב: יש שאלה שאתה עליה יכול לענות בלי קשר לחקירה.

יגאל יאסינוב: האם אותם שוטרים שהיו מעורבים במקרה, לפחות זמנית, הדחתם אותם.

ניסים מור: לא.

ניסים מור: יש מקרים שמח"ש מחליט והוא מגיע ונעשות כל מיני פעולות כולל הרחקה של שוטרים ממקום העבודה, אבל זה ברגע שמח"ש מחליט שזאת הפעולה שצריכה להתבצע והיו מקרים כאלה.

יורי שטרן: אתה לא יכול, אתה אפילו לא מחליט.

ניסים מור: אני לא יכול להחליט.

יורי שטרן: גם את השאלות האלה כמו האם הם בכלל התנהגו בקטע הזה של הוצאה לפועל - -

ניסים מור: אלה דברים טכניים שכן אפשר לדבר עליהם, שבמקרה הזה אם אני אתייחס לענין, השוטר לא קיבל החלטה לבד והוא בא ובדק ניירות והעביר את זה למפקד שלו כדי שיתן לו אישור לתת סיוע, זה לא החלטה של שוטר באופן עצמאי.

ניסים מור: זאת אומרת הוא עירב את המפקדים שלו לפני שניתן הסיוע.

ניסים מור: אני חושב שאסור לנו לקחת כרגע מקרה בודד עד כמה שלא יהיה חמור ולא להפוך אותו לכלל.

קריאה: אם אי אפשר לפתור את הבעיה פה, אנחנו מבינים שאין לכם כיוון - -

ניסים מור: לכן אני אומר שאסור לקחת מקרה כזה או אחר וככל שיהיה חמור ולהפוך אותו לכלל ולצאת באמירה שהמשטרה אלימה ומגמתית מול העולים, זאת האשמה חמורה מאוד.

ניסים מור: ואני רוצה באמצעות מצגת קצרה שאני אתן לכם גם עותק, שמתבססת על נתונים, להפריך את הטענה הזאת.

יורי שטרן: אנחנו את המצגות האלה ראינו ושמענו בכל ישיבה.

ניסים מור: זה חלק מהתשובות לשאלות שלכם.

יורי שטרן: אבל השאלה הבסיסית היא כזאת, אם אתה ומפקד התחנה, אם אתם התרשמתם מגודל הזוועה ואני אומר שזאת זוועה ללא קשר עם מה שיחקר ויגידו שרודניצקי הוא זה שפתח בקרב, זה לא משנה בכלל.

יורי שטרן: מה שמעניין אותנו זה הכי פחות המצגת, ואנחנו נראה אותה, מה שמעניין אותנו זה מה משטרת אשקלון או משטרת המרחב יעשה היום בערב, אפילו לא מחר בבוקר, בשביל שאנשים שהיו שותפים לזה ירגישו שהם חשודים ושאין בהם אמון לעת עתה כל עוד לא הוכח אחרת, ומה אתם עושים שזה לא יחזור על עצמו.

ניסים מור: אני אתייחס לענין, אתם לא נותנים לי אפילו.

יורי שטרן: אבל את המצגת אחר כך.

ניסים מור: אני לא רוצה אחר כך, מכיוון שאני רוצה להציג חלק מהמענים לשאלות שנשאלו פה.

ניסים מור: אני רוצה להתייחס לכמה דברים כי חשוב לראות כאן את המכלול ולראות שהפעילות של המשטרה מול העולים זה לא איזה שהוא שיגעון של אדם כזה ואחר, זה משהו סדור, זה משהו מובנה ואני אראה כאן נתונים שהפעילויות שלנו בענין הזה הם יוצרים מצב של ירידה בפשיעה שקשורה לעולים, זה פעם ראשונה שאנחנו יכולים להראות את הנתונים האלה ותסתכלו עליהם ואחר כך תוכלו לשאול שאלות.

ניסים מור: זה הפילוח של האוכלוסיה על-פי הערים, כאשר העיר הגדולה כמובן זה אשדוד עם 210-212 אלף תושבים ואשקלון עם 116 אלף תושבים.

ניסים מור: כשמפלחים את האוכלוסיה אז אפשר בהחלט לראות, ולנו הפילוח הזה מאוד חשוב ומשמעותי כדי להבין מי הציבור שאנחנו עובדים מולו ומה רמת השירות שצריך לתת לו, ואשפר לראות כאן ש-28% זה חבר העמים, עוד 8% אתיופים, כמות גדולה של חרדים בעיקר בעיר אשדוד והשאר זה 53% של ותיקים.

ניסים מור: אני רוצה רק להראות שבשנה יש לנו מאה אלף מפגשים עם הציבור, חוץ מאשר עוד 53 אלף דוחות שזה גם מפגש עם הציבור, כך שחשוב להתרשם עם כמות הפעמים ששוטר נפגש עם אזרח במהלך השנה.

ניסים מור: וזה הנתונים, אפשר לראות בערך 32 אלף תיקים - -

יורי שטרן: מה זה המפגשים האלה?

ניסים מור: מפגש, או שזה תיק פלילי, דוחות תנועה, כששוטר רושם לאזרח דו"ח תנועה זה מפגש.

ניסים מור: כל מגע בין אזרח לשוטר.

ניסים מור: ללא הדוחות יש מאה אלף מפגשים.

ניסים מור: מתוך זה זה 32 אלף תיקים פליליים ועוד 65 אלף אירועים שקוראים לעזרה לסיוע וכו'.

יורי שטרן: כולל המפגשים שעדיף לא לקיים אותם.

ניסים מור: במרחב יש כ-800 שוטרים כשמתוכם 82 שוטרים, 10%, זה שוטרים עולים, אם מסתכלים על העיר אשקלון אז זה לא 5% כמו שיו"ר הועדה ציין, זה 14%, 19 שוטרים מ-136 הם שוטרים עולים.

ניסים מור: אלה שדוברים את השפה.

ניסים מור: 16 מהם מחבר העמים, שלושה אתיופים והם משולבים בתחנה בכל התפקידים, מחוקרים ובלשים, יומן ומוקד, אין לנו אפשרות ביומן של תחנה שיושב שוטר בודד להושיב ארבעה שוטרים שכל אחד יתן מענה בשפה אחרת.

ניסים מור: אני אגיד איך אנחנו פותרים את הפער הזה, אני אתייחס לענין הזה, אבל בסך הכל הכללי בהתייחס למרחבים אחרים היקף כמות השוטרים דוברי שפה מתוך הבנת הפערים הוא יחסית גדול.

יורי שטרן: מתוך 10.3% כמה מהם יוצאי ברית המועצות?

ניסים מור: הכמות הגדולה זה ברית המועצות.

ניסים מור: באשקלון מתוך 19 זה 16 שוטרים.

ניסים מור: אני רוצה גם להראות שמתוך 4,000 מתנדבים, 900 מתנדבים זה עולים, זה אנשים שנמצאים ומסייעים בידנו בכל המשימות כולל בתרגום בחקירה, כולל לשבת ביומן ולעזור לקבל את הטלפון,כולל להיות במרכז השיטור הקהילתי ותיכף אני אראה חלק מהפרוייקטים, אבל זה 20% שהם עולים, אין שום דוגמה לענין בשום מקום.

ניסים מור: אני אמרתי את זה גם בהזדמנות מסויימת שרמת ההתנדבות בעולים היא הרבה יותר גדולה מרמת ההתנדבות באוכלוסיה הותיקה.

ניסים מור: הנכונות שלהם לבוא, לעזור, להירתם ולסייע, הרבה יותר גדולה, מתוך הבנה שבצורה הזאת הם מצמצמים פערים.

ניסים מור: זה רק חלק מהפרוייקטים והמודלים שמתקיימים במרחב רק מול העולים, לא מול גורמים אחרים ואפשר לראות פה את הקו הירוק שזה מושיבים מתנדבים דוברי שפה והם פשוט עונים לטלפונים לכל מיני שאלות של עולים וזה לא משנה במה, זה יכול להיות בנושא משטרה ופעולות הסברה בכל מיני מקומות ונשוא של מרכזי קליטה והנושא של גדוד העליה כמתנדבים לפעילות ואם זה מתורגמנים שצמודים, יחידות שצמודות גם לחוקרים וגם ליומנאים על מנת לסייע בקבלת תלונה ולא לגרום למצב שמגיע עולה והוא לא מכיר את השפה והוא לא מסוגל להסביר את עצמו, וכמו שצויין כאן מנפנפים אותו וזורקים אותו החוצה.

יורי שטרן: כמה זה עונה לצרכים?

ניסים מור: זה לא עונה במאת האחוזים כיוון שהם לא תמיד נמצאים בנגישות מלאה וצמודים לשוטר, אבל כשאנחנו נתקלים במקרים מסויימים שאלו שוטרים בתוך התחנה שמסוגלים לעשות את התרגום, אנחנו מזעיקים מהבית.

יורי שטרן: האם יש כלל מסויים, נגיד שהשוטר כשהוא נתקל, נגיד נכנס לדירה של משפחת רודניצקי ורואה שהאנשים שמולו לא מבינים עברית, האם הוא חייב באותו רגע להתקשר לתחנה או למפקד - -

ניסים מור: לבקש שוטר דובר שפה לבוא לסייע.

יורי שטרן: והוא עשה את זה במקרה זה?

ניסים מור: או אחד מהשכנים, למשל לאתר מישהו מהשכנים שדובר שפה והוא משמש מתורגמן באותו רגע.

יורי שטרן: אז למה זה לא היה במקרה הזה?

ניסים מור: אני מבין שהוא דיבר עם הבן בטלפון השוטר.

יורי שטרן: הבן לא נמצא, הוא נכנס - -

ניסים מור: הוא התקשר אליו לטלפון.

קריאה: כשנכנסו לדירה היתה באמת בעיה של הבנה מצד ההורים מה רצו המעקלים.

קריאה: השוטר כשהוא הגיע לאחר שהוא בדק שהכל בסדר רצה להסביר ואז הם התקשרו, ההורים יצרו קשר עם הבן, הוא דיבר עם הבן והבן נתן את האישור שלו לביצוע העיקול, לכן זה סותר חלק מהטענות שהיה כאן.

קריאה: הבן בעצמו שבהמשך הותקף על-ידי השוטרים ותקף את השוטרים ולא חשוב מה קדם למה, הוא אמר תעזבו אותה העיקול הוא שלי, זה לא שייך להם.

יורי שטרן: לא שאלתי מה עשו ההורים ומה הבן אמר, אלא מה השוטרים - -

קריאה: כדשי לגשר על הפער הם דיברו עם הבן, זה מה שנמסר לי.

יורי שטרן: אבל זוג הקשישים התקשרו לבנם ולא שהשוטר התקשר לתחנה ואמר יש לי פה קליינטים שלא מבינים עברית.

יורי שטרן: האם הכלל הוא שכאשר שוטר עוצר מישהו ברחוב ורוצה לבדוק תעודה, ואז לא מבינים אותו, האם באותו רגע הוא צריך לפי הנוהל לבקש עזרה בתרגום?

ניסים מור: אני לא מדבר כרגע על נוהל - -

ניסים מור: יש דברים מסויימים שגם אם הוא לא דובר את השפה אפשר לבדוק אותם, אם זה תן לי תעודת זהות, להסתכל לראות, אם זה משהו שצריך לעכב ולשאול אז הוא צריך להביא מישהו שדובר שפה.

ניסים מור: הוא לא יכול לטפל בתיק ולהשאיר אותו ברמה הזאת, הוא צריך לכתוב עדות, הוא צריך לכתוב דברים, מה הוא שאל, מה התשובות שהוא קיבל.

יורי שטרן: הקו הירוק הזה, איפה הוא קיים?

ניסים מור: באשדוד.

ניסים מור: זה קו של שעתיים בכל יום, פשוט מתקשרים, ובכל נושא ובכל תחום.

ניסים מור: זה קו חינם 1-800.

קריאה: הוא היה בהתחלה של העיריה, במימון של הרשות למלחמה בסמים ועכשיו הופסק המימון הזה ומחזיקים אותו מתנדבים בכל יום, זה בתוך מרכז שיטור קהילתי בתוך רובע י' באשדוד שזה רובע שמאוכלס ברובו על-ידי אוכלוסיה מחבר העמים, זאת אומרת הוא מאוד רלוונטי גם במקום וגם שזה קו טלפון שזה לא בהכרח המקום הפיזי משנה אבל במקרה הזה זה גם וגם, גם המיקום הפיזי וגם הפרסום שלו.

ניסים מור: פרוייקטים שבייחוד מול הנוער ואני לא אעבור על כולם, אבל בהחלט חלק מהלקחים שלנו וחלק מהפרוייקטים שמיושמים בעיר כזאת ואחרת, ליישם אותם גם בעיר אשקלון כדי לצמצם חלק מהפערים.

ניסים מור: זה רק במרחב לכיש.

יורי שטרן: זה במרחב אבל לא פעולה מרחבית.

ניסים מור: זה פעולה מרחבית עם הנחיה פיקוח ובקרה, עם עידוד בהתאם לסוג האוכלוסיה, בהתאם למאפיינים, זה חליפה מקומית.

יורי שטרן: כן, אבל אם באשדוד יש קו ירוק הוא לא קיים למעשה באשקלון.

ניסים מור: לא, הוא לא קיים.

יורי שטרן: ואם בבני עייש עשו משהו, לא מעתיקים את זה.

ניסים מור: חלק מהדברים כן מועתקים, חלק פחות ואני אמרתי, חלק מהדברים צריך לקחת ולהעתיק אותם גם לרמה המקומית.

ניסים מור: מעורבות העולים בפשיעה ב-2004, והנתונים האלה משוערכים בהתייחס, הכפלתי את זה פי שתיים בחצי שנה, יש ירידה במעורבות בפשיעה ואני דווקא תולה את הענין בגלל הפעילות שלנו מול העולים, בגלל הפרוייקטים, בגלל השותפויות וצריך לחזק את זה כדי להוריד את הכיוון הזה ותשימו לב גם בבוגרים וגם בנוער.

ניסים מור: כל הזמן אומרים עולים מעורבים בפשיעה, אז אנחנו אומרים שאצלנו יורד, בגלל אותם פעילויות ואותם פרוייקטים.

יורי שטרן: מה זה תיקי עולים, זה תיקים שנפתחו נגד עולים?

ניסים מור: זה תיקים שפתחו נגד עולים, המעורבות שלהם בנושא של פשיעה.

ניסים מור: אני לא חושב שאנחנו הגענו למנוחה ולנחלה, יש עוד הרבה מה לעשות ואני חושב שאנחנו צריכים לצאת מכאן באמירה של חיזוק השותפויות ומה הדברים שצריך עוד לעשות ולא לקחת את כל מה שעשינו עד עכשיו ולדרדר את זה בחזרה.

ניסים מור: ואנחנו, ואתה ידוע את זה אישית וגם המפכ"ל אמר לך את זה והוא שם קצין במיוחד לנושא של העולים.

יורי שטרן: הוא עוד לא שם אבל הוא אמר שהוא ישים.

ניסים מור: הוא אמר שהוא ישים וכבר דיברתי איתו, מתוך כוונה לתת עדיפות למרות שאין גיוסים ולמרות שהולכים לקיצוצים לתת עדיפות לגיוס שוטרים.

ניסים מור: אנחנו רוצים יותר מתנדבים כי אני מאמין שעם יותר מתנדבים פעם אחת נבין טוב יותר את הקהילה כי זה אנשים שיהיו איתנו ביומיום והם יהיו הנציגים, ומצד שני גם יסייעו לנו בכל מיני תחומים בפרוייקטים לגשר על הפערים.

ניסים מור: אני רוצה בענין הזה לסיים בנימה אישית, אני הרגשתי פגיעה אישית בזה שמטילים דופי בכל המשטרה ולומר שהמשטרה היא גזענית והמשטרה מגמתית מול העולים.

ניסים מור: ההורים שלי עלו ממרוקו לפני 50 שנה, הם לא הרגישו את הקיפוח, מי שהרגיש את זה זה אנחנו הבנים שלהם והרגישות שלי לענין היא יותר מאשר כל אחד אחר ואני כמפקד מרחב רק עכשיו מתחיל להבין, זה כנראה חלק מהענין, אני 27 שנה במשטרה ובכוחות הבטחון וכל זה על מנת לעמוד כמשמר וכדי לראות שדברים כאלה לא יהיו.

ניסים מור: היעד שלי כמפקד מרחב, ואתם הסתובבתם כאן, זה הטיפול במשאב האנושי, באדם, בשוטר וחלק מהתוצאות כאן זה כתוצאה מהטיפול במשאבי אנוש, אבל יש מקרים חריגים שצריך לטפל בהם אבל אסור לכלול ולהכליל.

ניסים מור: אנחנו צריכים לצאת מכאן באמירה של הולכים ביחד, שעושים ביחד, שנרתמים, ממשיכים לעשות כי אנחנו מתחילים לראות תוצאות.

יורי שטרן: אני מאמין מאוד במה שאתה אמרת מבחינת הרגישות, יש דברים שהם אסורים במערכת, אם בבנק התגלתה מעילה והבנק טייח את זה הציבור מאבד אמון במערכת הבנקים כולה.

יורי שטרן: וזה יכול להיות מקרה אחד או שניים ומקרה שלא יקרה, אבל ברגע שהוא קרה אין אמון במערכת.

יורי שטרן: אלימות כזאת של השוטרים, אמירות גזעניות, גסות רוח וטיוח, המשטרה מאבדת אמון בה וגם אם זה מקרה אחד מאלף.

יורי שטרן: זה פשוט לא יכול להיות.

יורי שטרן: ולנו יש במסגרת הזאת של הועד הזה שזה ענין התנדבותי מעל מאה מקרים וכל אלה שהגיעו לשולחני ובדקתי, אתה מסתכל על אדם כמו אדון כץ שיצא מפה ואתה מבין שאם הוא מואשם בזה שהוא הרביץ לשוטר והוא אחר כך היה בבית חולים, יש איזה שהוא שקר יסודי ואם מח"ש אחר כך לא עושה חקירה וסוגר את התיק מחוסר ענין לציבור אז אין לי אמון במח"ש.

יורי שטרן: ואם זכו במשפט והמשטרה לא עשתה אחר כך שום חקירה פנימית בעקבות המשפט ולא הענישה ולא זרקה משורותיה את מי שעשה את הדבר שבו המשטרה הפסידה במשפט, אז המשטרה לא עשתה את העבודה הנכונה.

ניסים מור: אני מניח שנעשו שיחות של המפקד עם השוטרים של אותה יחידה, כולל מפגשים עם כל מיני גורמים מהקהילה, כולל מפגשים שלי שיהיו עם מפקדי התחנה, ללא קשר לחקירה של מח"ש כי התוצאה פה היא חמורה.

ניסן סלומינסקי: המקרה כשלעצמו הוא מקרה מזעזע וצריך ללחוץ מאחר והם נמצאים במילכוד, הם לא יכולים לטפל בזה כי זה מח"ש ולכן אני אומר שבינתיים צריכים לעצם הענין לדרוש ממח"ש כמה שיותר מהר לפתור את הנושא הספציפי ואתם מצווים לא לתת לזה לקרות יותר.

ניסן סלומינסקי: זה לעצם המקרה, אבל אני אומר מעבר לזה, זאת המשטרה, אין לנו משטרה אחרת, ויש לה חשיבות עצומה ביחס לכל אזרח וגם ביחס לעולים, העולים זקוקים להגנה של המשטרה כמו שהמשטרה זקוקה לעולים כאזרחים ובידינו עכשיו הנקודה, הגענו לקו פרשת המים שאני מכיר אותה טוב, גם אני הייתי פעם באותה אוכלוסיה שהרגישה מקופחת ובעוצמות הרבה יותר גדולות, שהמשטרה היכתה אותנו והרביצה לנו וסוים רמסו אותנו, על רקע אחר, אבל זה רקע אידיאולוגי אז אתה יכול להגיד שיש מאבק אידיאולוגי וכו', פה זה על רקע שהוא נורא, אם הוא יתפתח, על רקע גזעני שאם הוא יתפתח זה משהו נורא ובידנו עכשיו להפוך את זה למקרה שאנחנו לוחצים בכל הכוח בלי לוותר, שימוצה עד תום, אבל למקרה, או להפוך את זה למין חייץ נוראי בין אוכלוסיה מסויימת למשטרה מסויימת ומבחינת האוכלוסיה הזאת המשטרה זה רק בועה של המדינה וזה יהפוך תוך זמן קצר לתחושות - -

יורי שטרן: זה כבר קרה, האווירה הזאת קיימת ורואים במשטרה נציגה של מדינת ישראל.

ניסן סלומינסקי: לכן אני אומר, זה הרבה מאוד בידינו.

ניסן סלומינסקי: לפני שבאתי לפה, אני לא מכיר כאן אף אחד מהאנשים אז אני קצת בדקתי על מפקד המרחב לדעת שיהיה לי טיפה, שמעתי עליו דברים מאוד טובים, אדם שנכנס ועשה שיפור עצום ומנסה ללכת לקראת הנקודה הזאת כשהוא מכיר את הרגישויות של העסק הזה.

ניסן סלומינסקי: ראינו את זה עכשיו גם במצגת.

ניסן סלומינסקי: יש לי תחושה מהדברים שאני שומע שלפחות המרחב הזה הבשיל ומבין מה המשמעויות של זה וכן הולך לקראת, אם כי קורות תקלות, אני אומר שוב, קורות תקלות ואותן צריך לפתור, אבל בידנו עכשיו איך שנצא כאן בסיכום להפוך את זה למקרים שהולכים בכל חומרת הדין לפתור אותם, אבל כמקרים או לתת לזה תחושה של מין תופעה שהמשטרה גזענית והמדינה גזענית וליצור חייץ נורא עוד יותר בין האוכלוסיה לבין זה כשאנחנו רואים שפה הם עושים בדיוק הפוך.

יגאל יאסינוב: אני רק רוצה להגיד שנתתי לך עותק ולמשטרה מהשאילתות שהגשתי, חלק מהשאלות, אבל אני חייב להגיד לפרוטוקול, אם זה היו ערבים אז פה היתה כל התקשורת והיו צעקות ואז היה לגיטימי להגיד גזענות וכל זה.

יגאל יאסינוב: אנחנו מבקשים לקבל עידכונים במידה שאתם יכולים להעביר אותם בלי לפגוע בחקירה, עידכונים בנושא ואני מבקש היום להחליט על תאריך שבעוד כמה חודשים או שבועות, שאנחנו נעשה ישיבה בכנסת שאליה אתם תביאו משהו, כי אני לא חושב שאנחנו צריכים להגיד שעשינו ישיבה ובזה זה נגמר.

יגאל יאסינוב: אני רוצה לדעת תאריך פחות או יותר מתי המשטרה תביא לנו תשובות.

מרינה סולודקין: אין מדינה דמוקרטית בלי משטרה דמוקרטית, בלי משטרה שמבינה שלא נותנים מכות לאנשים בשום מקרה.

מרינה סולודקין: ובלי מח"ש ובלי המשרד לבטחון פנים אתם יכולים לעבוד מול השוטרים ולהסביר להם שלקהילת יוצאי ברית המועצות הגיעו מים עד נפש.

מרינה סולודקין: השאלה ששואלים אותי ברחובות איזה עתיד יש לנו כאן

מרינה סולודקין: במדינת ישראל אם קורים מקרים כאלה.

מרינה סולודקין: .

יורי זימושיק: אני רוצה לשאול שאלה פשוטה את המשטרה, אתם מתכוונים להמשיך את התסריט הרגיל שלכם, להגיש את התביעה נגד הסובלים.

ניסים מור: זה לא השוטרים הגישו, זה אנחנו ברגע שיש אירוע שבו נפגע אזרח ישירות שולחים למח"ש.

קריאה: האם אתם הגשתם תביעות נגד האזרחים?

ניסים מור: מגישים כי שי פה תקיפה הדדית.

ניסים מור: ברגע שמח"ש יבין שהשוטרים לא פעלו כמו שצריך, הפעילו כוח בלתי סביר או שצריך לתבוע אותם, אוטומטית זה משפיע על התיקים האחרים, אנחנו בינתיים בתיקים האחרים לא מתקדמים.

ניסים מור: לא מטפלים כרגע, ואם אחר כך יסתבר שהשוטרים לא היו בסדר.

יורי שטרן: התביעה נגד האזרחים לא מוגשת.

ניסים מור: כרגע היא בשלב של המתנה עד שנבין מה היה שם, היא מותנית באישור מח"ש.

יורי שטרן: ומח"ש נותן אישור לאחר החקירה.

יגאל יאסינוב: יש פה שאלה אחרת, אם אותו בן אדם שקיבל מכות מחר הולך להגיש למשרד ממשלתי למכרז או למשהו כזה, אז דורשים להביא מהמשטרה, יש הרבה מקרים שאם יש תיק פתוח במשטרה לא נותנים להתקדם.

קריאה: יש הבדל בין הגשת כתב אישום לבין שפותחים תיק.

יגאל יאסינוב: יש מקרים שבן אדם לא יכול להתקבל במכרז או לא יכול לעשות דברים מסויימים כי נגדו יש תיק פתוח והנקודה במחשב היא קיימת.

יגאל יאסינוב: אם אותו בן אדם שקיבל מכות ונגדו יש היום תיק שהוא בהקפאה עד שמח"ש תחליט, מחר חס וחלילה הוא תופס מישהו, אז מיד במחשב זה יהיה תיק שני - -

יורי שטרן: סגן ניצב גדסי אישר כי השניים שוחררו לביתם לאחר שנחקרו במשטרה אולם בכוונת המשטרה להגיש נגד השניים כתבי אישום.

ניסים מור: אני אמרתי ואני אחזור, אנחנו לא מתקדמים בתיק עד שמח"ש לא יסיים, הרי אין הגיון בענין.

יורי שטרן: אני חשבתי שאתם תפתחו בכך שאתם מזועזעים בעצמכם מהסיפור, את זה אני לא שמעתי, אמרת חמור.

ניסים מור: אני אמרתי שהמעשה חמור, התוצאות חמורות ללא קשר להצדקה גם אם מח"ש יגידו שהשוטרים צודקים, מדובר על תוצאה חמורה.

יורי שטרן: אנחנו מבקשים התנצלות, אתם נפגשתם עם המשפחה ואולי אמרתם שאתם מתנצלים, אם לא אנחנו מבקשים שהמשטרה תנצל בפני המשפחה ללא קשר, מבלי אפילו להגיד שזה אומר שהשוטרים הם אלה שיזמו את התקרית או משהו, זה פשוט התנצלות על עצם הפגיעה הזאת שהיתה ושאתם מתכוונים להפיק לקחים מהמקרה.

יורי שטרן: אני מבקש גם לדעת, לא במקום אבל נגיד תוך שבוע, מה מההיבטים של האירוע אתם כן יכולים לחקור לברר ולעשות בירור משמעתי או משהו.

יורי שטרן: למשל, אם יש טענה שאחד מהשוטרים התבטא נגד הציבור הרוסי, אני חושב שבלי שום מח"ש אתם יכולים בנושא הזה לקבל עדות ולבדוק מול השוטר.

יורי שטרן: מדובר בגוף היחידי במדינה שעומד לצידו של האזרח, אמור לעמוד להגנתו, אם הגוף הזה אם יש בו אלימות מופרזת נגד האזרחים, יש בו גזענות אז איפה האזרח צריך לצפות לסיוע.

יורי שטרן: זה הדבר הכי מפחיד במערכת אכיפת החוק שזה משטרה ובתי משפט, אם הם נגד האזרח, אם הם מסוגלים לעשות עבירות אז הכל הולך, לכן זה כל כך חמור.

יגאל יאסינוב: יש לי תוספת להחלטה.

יגאל יאסינוב: אנחנו פונים למשרד המשפטים, הוצאה לפועל שייך למשרד המשפטים, אנחנו לא ראינו אותם פה היום אז אני חושב שאנחנו צריכים להגיד שזה פגיעה בועדה.

יורי שטרן: מה שהציע חבר הכנסת יגאל יאסינוב, בחודש אוקטובר כשהכנסת תחזור מהפגרה אנחנו נעשה ישיבה איתכם ועם פיקוד יותר גבוה בשביל לשמוע מה משטרת ישראל עשתה בנדון, למרות שהתיק נמצא במח"ש.

יורי שטרן: במקביל, אם זה אפשרי מבחינת עו"ד ואם חברי הכנסת יכולים להצטרף לתביעה לבית המשפט אז אני חושב מרינה שאנחנו כולנו נצטרף לתביעה של משפחת רודניצקי ואחרים, תביעה משותפת.

יורי שטרן: זאת לא החלטה של הועדה זה הרצון הטוב של חברי הכנסת במקרה הזה.

יורי שטרן: אין ספק שאנחנו מאוד מברכים על כל תוכניות שיתוף הפעולה ונעזור בכל מה שאפשר למרות הנאמר ואם יש צורך שחברי הכנסת יבואו, מרינה גרה פה באשקלון והיא משתתפת בלא מעט אירועים וכל אחד מאיתנו וגם אלה שלא היו היום בישיבה משתתפים בהרבה מאוד פעילויות וישמחו לבוא גם לאשקלון וגם לשאר המקומות במרחב בשביל לסייע לכל אותן השותפויות שאתם יזמתם ויוזמים ומחר יש לכם פגישה עם גדוד העליה ואני מקווה מאוד שזה יתפתח לשיתוף פעולה עוד יותר רחב ורציני שיעזור גם בגישור ובהסברה בקרב הציבור.

יורי שטרן: בירור נפרד נעשה עם ההוצאה לפועל כי זה לא המקרה היחידי שהוצאה לפועל במיוחד עם המס המטופש הזה של אגרת הטלויזיה, הדברים האלה עברו כל גבול וכל פרופורציה ויש במדינה לצערנו פשעים ועבירות הרבה יותר חמורים מאלה.

יורי שטרן: אנחנו רוצים לקבל מכם את שמות השוטרים שהיו מעורבים בפעולה הזאת מתחילתה ועד הקטטה הגדולה, פשוט כדי שיהיה לנו את השמות שלהם, התפקידים שלהם ואנחנו נעקוב על התפתחותם בתוך המשטרה, מה יהיה איתם, החל ממפקד המבצע שפגשנו אותו בכניסה לבנין.